Document ID: 32009R1044

KOMMISSIONENS FORORDNING (EF) Nr. 1044/2009
af 4. november 2009
om ændring af forordning (EF) nr. 274/2009 om fastsættelse af det kvantitative loft for eksport af sukker og isoglucose, der er fremstillet ud over kvoten, indtil udgangen af produktionsåret 2009/2010
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 61, stk. 1, litra d), sammenholdt med artikel 4, og
ud fra følgende betragtninger:
(1)
I henhold til artikel 61, stk. 1, litra d), i forordning (EF) nr. 1234/2007 kan sukker, der i et produktionsår er fremstillet ud over den kvote, som er omhandlet i nævnte forordnings artikel 56, kun eksporteres inden for et kvantitativt loft, der skal fastsættes.
(2)
Gennemførelsesbestemmelserne for eksport ud over kvoten og navnlig vedrørende udstedelse af eksportlicenser er fastsat i Kommissionens forordning (EF) nr. 951/2006 af 30. juni 2006 om gennemførelsesbestemmelser til Rådets forordning (EF) nr. 318/2006, for så vidt angår handel med tredjelande inden for sukkersektoren (2). Imidlertid bør det kvantitative loft fastsættes for produktionsåret med henblik på de eventuelle muligheder på eksportmarkederne.
(3)
Ved Kommissionens forordning (EF) nr. 274/2009 (3) er det kvantitative loft for eksport af sukker, der er fremstillet ud over kvoten, fastsat til 650 000 tons for produktionsåret 2009/2010. Ifølge de allerseneste prognoser ved begyndelsen af sukkerroehøsten 2009/2010 tyder alt på, at der i Fællesskabet som følge af de usædvanligt gunstige vejrforhold vil blive fremstillet en meget stor mængde roesukker ud over kvoten. Det blev oprindelig anslået, at der i 2009/2010 vil blive fremstillet en sukkermængde ud over kvoten på ca. 3-4 mio. tons, hvilket vil medføre store oplagringsproblemer, og at der skal overføres en stor mængde sukker som kvotesukker for produktionsåret 2010/2011. Derfor bør det kvantitative loft for eksport af sukker, der er fremstillet ud over kvoten, forhøjes til 1 350 000 tons for produktionsåret 2009/2010.
(4)
Forordning (EF) nr. 274/2009 bør ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
Artikel 1, stk. 1, i forordning (EF) nr. 274/2009 affattes således:
»1. For produktionsåret 2009/2010, der løber fra den 1. oktober 2009 til den 30. september 2010, fastsættes det kvantitative loft, der er omhandlet i artikel 61, stk. 1, litra d), i forordning (EF) nr. 1234/2007, til 1 350 000 tons for eksport uden restitution af hvidt sukker, der er fremstillet ud over kvoten og henhører under KN-kode 1701 99.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. november 2009.

Labels: 3
17